
**SREDNJA ŠOLA ZAGORJE**

**Cesta zmage 5**

**1410 Zagorje ob Savi**



**POROČILO O DELU KOMISIJE ZA KAKOVOST NA SREDNJI ŠOLI ZAGORJE**

**ŠOLSKO LETO 2023/2024**

Zagorje ob Savi, julij 2024

Kakovostno vzgojno-izobraževalno delo, ki se odziva na potrebe družbe in gospodarstva ter gre v korak s časom je v šolskem letu 2023/2024 na osnovi 16. člena Zakona o poklicnem in strokovnem izobraževanju (Uradni list RS, št. 79/2006) spremljala 9-članska komisija v sestavi:

* Nataša Stražišnik, predsednica, predstavnica strokovnih delavcev šole,
* mag. Barbi Klun, članica, predstavnica strokovnih delavcev šole,
* Bernarda Kričej, članica, predstavnica strokovnih delavcev šole,
* Marija Urbančič Suhadolnik, članica, predstavnica strokovnih delavcev šole,
* Živa Pirnar, članica, svetovalna delavka,
* Lojze Čop, član, predstavnik delodajalcev,
* Tomo Audič, član, predstavnik staršev,
* Leris Dorić, član, predstavnik dijakov

**REALIZACIJA PREDLOGOV KOMISIJE ZA KAKOVOST IZ ŠOLSKEGA LETA 2023/2024**

V šolskem letu 2023/24 smo nadaljevali z zastavljenimi aktivnostmi na področju izboljšanja medsebojnih odnosov med vsemi deležniki na SŠ Zagorje. Izvedli smo številne delavnice z domačimi in zunanjimi izvajalci za dijake, učitelje in starše. Med drugim:

* tečaj prve pomoči za dijake 2. letnikov,
* obeležba mednarodnega dneva strpnosti in dneva duševnega zdravja,
* obisk devetošolcev iz zasavskih OŠ v okviru projekta Gremo v Zagorje,
* projekt Zdrav zajtrk,
* dan za spremembe: Od besed k dejanjem,
* Zasavje za zdravje,
* tabori za dijake 1. in 2. letnikov,
* teden kulture,
* projekt MEPI,
* projekt Zdrava šola,
* projekt Ekošola,
* predavanje za starše »Psihološka odpornost v obdobju mladostništva«,
* tematske razredne ure,
* zdravstveno-vzgojna predavanja za dijake,
* …

Naši dijaki so zastopali šolo na različnih prireditvah in tekmovanjih. Med drugim:

* Erasmus+ v Valencii,
* Ajmohtijada,
* obisk Evropske hiše na temo Umetne inteligence,
* Trbouvski festival zdravja,
* Parada učenja v Hrastniku,
* sodelovanje z VDC Zagorje in OŠ Dr.Slavko Grum,
* prednovoletno druženje za starostnike,
* obisk predsedniške palače zaradi slovesnosti ob dnevu človekovih pravic,
* tekmovanje Zdrav dih za navdih,
* Cankarjevo tekmovanje,
* tekmovanje v tehniki prodaje,
* tekmovanje na 70.Gostinsko turističnem zboru,
* natečaj za ilustracijo knjige z naslovom »Od mladiča do fantiča«,
* …

Predlagali smo tudi dodatna izobraževanja za učitelje predvsem na področjih, ki so še posebej aktualna za uspešno vzgojo in izobraževanje mladostnikov. Letošnje šolsko leto smo se aktivno udeležili seminarja Digitrajni učitelj, ki je bil sestavljen iz več delov in nas je vpeljal v svet umetne inteligence.

**PROJEKT: MODERNIZACIJA SREDNJEGA POKLICNEGA IN STROKOVNEGA IZOBRAŽEVANJA**

Tim za kakovost je aktivno sodeloval v projektu prenove izobraževalnih programov. V našem primeru je bila to digitalizacija PUD-a na področjih zdravstvene nege in predšolske vzgoje. Cilj projekta je digitalna preobrazba dokumentacije za načrtovanje, izvajanje in evalvacijo PUD-a. Za ta namen se bo razvila aplikacija za učinkovito sodelovanje med vsemi deležniki, ki bo omogočala:

* digitalni prenos informacij pri načrtovanju in izvedbi PUD-a med dijakom, šolo in delodajalci,
* uporabo poenotene dokumentacije,
* digitalno evalvacijo izvedenega PUD-a na podlagi baze evalvacijskih vprašanj,
* učinkovitejši pregled nad opravljenimi obveznostmi,
* celovit vpogled v različne statistike, ki nam bodo v pomoč pri vrednotenju in pripravi akcijskih načrtov za dvig kakovosti izvajanja PUD-a,
* vodenje digitalnega arhiva na nivoju šole.

V projekt so vključeni organizatorji PUD-a in predstavniki Komisije za kakovost s šol, kjer se izvajata izobraževalna programa predšolska vzgoja in zdravstvena nega.

Aplikacija za digitalizacijo PUD-a bo vsebovala:

1. Modul za uporabnike
2. Modul za komunikacijo in sporočanje
3. Modul za načrtovanje PUD-a
4. Modul za spremljavo na PUD-u
5. Modul za evalvacijo
6. Modul za delovna sporočila
7. Modul učnega mesta
8. Modul za arhiviranje

Za Komisijo za kakovost je še posebej pomemben Modul za evalvacijo, kjer bo možno izbrati kazalnike in evalvacijska vprašanja ter izvesti analizo in izdelati poročilo.

V šolskem letu 2023/24 je najprej potekalo srečanje organizatorjev PUD strokovnih področij zdravstvene nege in predšolske vzgoje, kjer so pripravili operativne cilje za PUD. Imeli so tudi nalogo zbrati podatke za objavo učnih mest v CRUM. Sledilo je spletno srečanje članov šolskih timov za kakovost strokovnih področij zdravstvene nege in predšolske vzgoje, kjer nam je bila predstavljena bodoča shema aplikacije in idejna zasnova kazalnikov in baze evalvacijskih vprašanj za spremljavo PUD-a. Dobili smo tudi nalogo pripraviti kazalnike in bazo evalvacijskih vprašanj, ki smo jih nato v šoli skupaj s predstavniki strokovnega aktiva zdravstvene nege pregledali in nato poslali na CPI. V prvem tednu aprila je na sedežu CPI potekalo srečanje v živo, kjer smo pregledali poslan material iz različnih srednjih šol ter uskladili kazalnike in bazo evalvacijskih vprašanj za spremljavo PUD-a. Dogovorili smo se tudi za ponovno srečanje v drugi polovici avgusta.

V šolskem letu 2024/25 bo na vsaki sodelujoči šoli potekalo testiranje beta verzije aplikacije. V testiranje bodo vključeni organizatorji PUD-a, predstavniki šolskih komisij za kakovost, mentorji pri delodajalcih, dijaki in pedagoški vodja. Zbirali bomo povratne informacije glede uporabe in delovanja aplikacije ter krepili uporabniško izkušnjo delovanja aplikacije.

**NACIONALNA KONFERENCA O KAKOVOSTI SREDNJEGA POKLICNEGA IN STROKOVNEGA IZOBRAŽEVANJA, Z NASLOVOM *UPRAVLJANJE S KAKOVOSTJO IN SPREMEMBAMI NA RAVNI ŠOLE IN ŠOLSKEGA CENTRA***

V mesecu decembru smo se na Bledu udeležili nacionalne konference o kakovosti poklicnega in strokovnega izobraževanja, z naslovom *Upravljanje s kakovostjo in spremembami na ravni šole in šolskega centra.* Namen konference je bila izmenjava izkušenj na področjih kakovosti, ki so bila v letu 2023 prioritetna na nacionalni ravni, in se povezujejo z nacionalnim okvirom kakovosti. Ta področja so bila:

* nadgradnja internih sistemov kakovosti na ravni šol,
* profesionalno učenje in delovanje zaposlenih,
* varno in spodbudno učno okolje.

Poleg slovenskih predavateljev in mentorjev delavnic se je s primerom internega sistema kakovosti predstavila tudi gostja iz Irske.

**SEMINAR *MREŽENJE ŠOL ZA KAKOVOST 2024***

Srednja šola Zagorje se je prijavila na seminar z naslovom *Mreženje šol za kakovost 2024*, ki ga je CPI prvič organiziral že v letu 2023 v sodelovanju s Sektorjem za kakovost in analize Ministrstva za vzgojo in izobraževanje. Vzpostavitev celovitega, preglednega in delujočega internega sistema kakovosti je dolgotrajen in kompleksen proces, ki zahteva od zaposlenih tudi posebna znanja.

Predvideni datum prvega srečanja, 23.4.2024, se je zaradi velikega zanimanja prestavil na 14.5.2024. Na žalost se tega dne srečanja iz objektivnih razlogov nismo mogli udeležiti.

Drugo skupno srečanje pa je potekalo 2.7.2024 v Rogaški Slatini. Po skupnem začetku, kjer je dr. Gašper Cankar iz Državnega izpitnega centra izvedel predstavitev z naslovom *Samoevalvacija na področju dosežkov dijakov in odraslih udeležencev izobraževanja, s poudarkom na predstavitvi Orodja za analizo izkazanega znanja ob zaključku srednje šole,* smo se razdelili v dve skupini. Začetna in nadaljevalna skupina sta nadaljevali z delom ločeno. Zaradi izostanka na prvem srečanju smo v začetni skupini najprej poslušali predstavitve dveh primerov iz prakse, ki sta prikazala analizo izkazanega znanja ob zaključku srednje šole kot orodje za samoevalvacijo šole. Nato je sledila delavnica. Vsaka šola je morala s seboj prinesti analizo poklicne mature za zadnje ali celo za zadnja tri šolska leta. To analizo smo nato na delavnici uporabili kot material za izdelavo nove analize, s katero je možno spremljati trend gibanja dosežkov dijakov in odraslih udeležencev na poklicni maturi v zadnjih treh šolskih letih.

**RAZVOJNI NAČRT SREDNJE ŠOLE ZAGORJE ZA OBDOBJE 2024/2029**

Tim za kakovost je v sodelovanju z ravnateljico pripravil razvojni načrt Srednje šole Zagorje za obdobje 2024/2029. Razvojni načrt vsebuje:

* uvod,
* vizijo, poslanstvo in vrednote SŠ Zagorje,
* organizacijsko shemo kakovosti,
* model kakovosti na SŠ Zagorje,
* načrt dela.

Načrt dela temelji na krogu kakovosti. To je model, ki opisuje cikličen proces stalnega izboljševanja v organizaciji. Njegova osrednja ideja je nenehno prepoznavanje priložnosti za izboljšave, izvajanje sprememb, ocenjevanje njihovih učinkovitosti in nadaljevanje z novimi izboljšavami.¸

Namen odličnega delovanja srednje šole je ustvariti vzpodbudno in učinkovito okolje za učenje, ki zagotavlja visoko kakovost izobraževanja ter spodbuja trajnostno rast in razvoj šolske skupnosti. To vključuje nenehno prilagajanje pristopov, skrbno organizacijo procesov, vodenje, usmerjanje razvoja zaposlenih ter stalno izboljševanje kakovosti poučevanja in učenja. Model kakovosti na SŠ Zagorje temelji na naslednjih področjih:

* učenje in poučevanje
* šolska klima in kultura
* profesionalni razvoj zaposlenih
* sodelovanje s širšim okoljem

V načrtu dela 2024/2029 smo se osredotočili le na tri področja. Prvo področje zavzema učenje in poučevanje, kjer smo si poleg vseh aktivnosti, ki že dalj časa potekajo na šoli, kot dolgoročni cilj zastavili digitalno preobraziti dokumentacijo za načrtovanje, izvajanje in evalvacijo PUD-a najprej samo na področju zdravstvene nege nato pa še v preostalih programih, ki se izvajajo na SŠ Zagorje.

Drugo izbrano področje je profesionalni razvoj zaposlenih. Ustvariti bomo skušali trajnostno kulturo izobraževanja in usposabljanja zaposlenih, ki bo temeljila na sistematičnem spremljanju in učinkovitem prenosu pridobljenega znanja v šolsko okolje. S vključitvijo v projekt Digitrajni učitelj smo začeli pridobivati znanje na področju tehnologije in umetne inteligence. Pridobljeno znanje in izkušnje nameravamo deliti med seboj ter ga uspešno prenesti v prakso. Sledila bo evalvacija sistema in izboljšave oziroma prilagoditve glede na dosežene rezultate in povratne informacije.

Zelo pomembno se nam zdi tudi sodelovanje s širšim okoljem. Naš namen je postati vodilna srednja šola v regiji z izjemno prepoznavnostjo, poglobljenim sodelovanjem s podjetji in socialnimi partnerji ter z osnovnimi šolami. Kot ključne kazalnike kakovosti smo navedli:

* stopnja prepoznavnosti šole v lokalni skupnosti,
* povečanje vpisa dijakov iz osnovnih šol,
* število in kakovost sklenjenih partnerstev s podjetji in socialnimi partnerji,
* stopnja zadovoljstva dijakov, staršev, učiteljev in zunanjih partnerjev v sodelovanju s šolo.

Komisija za kakovost bo v naslednjem šolskem letu nadaljevala z zastavljenim delom.

Zagorje ob Savi, 4.7.2024 Nataša Stražišnik,

predsednica Komisije za kakovost